
AHOLKU BATZORDEAREN IRIZPENA, ARABAKO LURRALDE HISTORIKOKO ARRANTZA KONTINENTALAREN APROBETXAMENDUAREN 2026-2027 KANPAINAKO ARAUDIA ONESTEN DUEN FORU AGINDUAREN PROIEKTUARI BURUZKOA (2026KO OTSAILAREN 27KO BILKURA)
I. XEDEA
Aholku Batzordeak Nekazaritzako zuzendariaren eskaera jaso du irizpena emateko Arabako Lurralde Historikoko arrantza kontinentalaren aprobetxamenduaren 2026-2027 kanpainako araudia onesten duen foru aginduaren proiektuari buruz. Horrekin batera xedapen orokorrak arautzen dituen arautegian ezarritako txostenak eta agiriak ere jaso ditu.
II.  AURREKARIAK
Abenduaren 18ko 437/2025 Foru Aginduak prozedura hasi zuen Arabako Lurralde Historikoko arrantza kontinentalaren aprobetxamenduaren 2026-2027 kanpainako araudia onesten duen foru aginduaren proiektua egiteko.
III.  GOGOETA JURIDIKOAK
LEHENENGOA.- Aholku Batzordearen eskumena.
Espainiako Konstituzioaren 148. artikuluan ezartzen denez, «Erkidego Autonomoek har ditzaketen konpetentziak alor honetakoak dira: ...11. Itsas bazterreko arrantza, itsaskikintza, arrainzaintza, ehiza eta ibai arrantza».
Euskal Herriaren Autonomia Estatutuaren abenduaren 18ko 3/1979 Lege Organikoak honako hau ezartzen du 10.10 artikuluan: «Euskal Autonomia Erkidegoak eskumen esklusiboa du honako gai hauetan: … 10. Barne-uretako arrantza, itsaski-bilketa eta arrain-hazkuntza, ehiza eta ibai eta aintziretako arrantza». 
Autonomia Alkarte Osorako Erakundeen eta bertako Kordaira Lurraldeetako Foruzko Ihardutze-Erakundeen arteko harremanei buruzko azaroaren 25eko 27/1983 Legearen 7.b artikuluak honako hau xedatzen du: «Kondaira-Lurraldeei dagokie Bateango Erakundeekemandako honako gai hauek osabideratu eta egipideratzea: … 3. Ur gozotako arrainez eta ehizaz baliatzeko jaurpideak».
Bestalde, araudi sektorialean honako xedapen hauek daude:
· 1942ko otsailaren 20ko Legea, Ibai Arrantza arautzen duena.
· 42/2007 Legea, abenduaren 13koa, Natura Ondareari eta Biodibertsitateari buruzkoa.
· 9/2021 Legea, azaroaren 25ekoa, Euskadiko natura-ondarea kontserbatzeari buruzkoa.
· 630/2013 Errege Dekretua, abuztuaren 2koa, Espezie Exotiko Inbaditzaileen Espainiako Katalogoa arautzen duena.
Ibai Arrantza arautzen duen 1942ko otsailaren 20ko Legearen 12. artikuluan eta hurrengoetan debekualdien arloan Estatuko lege erregulazioa ezartzen da.
Natura Ondareari eta Biodibertsitateari buruzko abenduaren 13ko 42/2007 Legeak, zeina oinarrizkoa baita haren 1. artikuluaren eta azken xedapenetako bigarrenaren arabera, honako hau ezartzen du 65. artikuluan: 
«1. Ehizatu eta ur kontinentaletan arrantzatu ahal izango diren espezieak autonomia erkidegoek zehazten dituztenak bakarrik izango dira, eta deklarazio horrek inola ere ezingo die eragin Babes Bereziko Espezieen Zerrendan sartutako espezieei edo Europar Batasunak debekatutakoei.
2. Nolanahi ere, ehiza eta arrantza kontinentala arautzean, bermatu egingo da jarduera horietarako baimenduta dauden espezieak kontserbatzea eta sustatzea; xede horietarako, autonomia-erkidegoek zehaztu egingo dute zein lursail eta uretan ehizatu eta arrantzatu ahal izango den eta zein egunetan izango den haizu espezie bakoitzarentzat».
Euskadiko natura-ondarea kontserbatzeari buruzko azaroaren 25eko 9/2021 Legeak 77. artikuluan neurri gehigarriak ezartzen ditu espezieak babesteko ehizari eta arrantzari dagokienez. 1. eta 3. apartatuetan aipatzen dira ehiza aprobetxamendurako soilik debekua ezartzen duten foru aginduak. Nolanahi ere, artikuluan, izenburuan zein testuan, ehiza eta arrantza aipatzen dira. Horregatik, artikuluaren xedea (espezieen babesa) kontuan edukita, foru aginduen aipamenean arrain aprobetxamendua ere sartzen da. 
Esanguratsua da 2. apartatuan ezartzen dena: «Ehizak eta arrantza kontinentalak jarduera horietarako baimendutako espezieen kontserbazioa eta sustapena bermatu beharko dituzte eta, beraz, jarduera horietarako erabil daitezkeen lur eta uretan egin beharko da ehizan edo arrantzan, espezie bakoitzarentzat ezarritako garai baliodunetan». 
Kontuan hartuta, gainera, «Barnealdeko arrantza eta ehiza aberastasunaren aprobetxamendu araubidearen» arloko arau garapenaren eskumena lurralde historikoei dagokiela, logikoa dirudi ondorioztatzea 77. artikuluan debekualdien foru aginduak aipatzen direnean, arrantza kontinentalari ere egin behar zaiola erreferentzia.
Azkenik, Espezie Exotiko Inbaditzaileen Espainiako Katalogoa arautzen duen abuztuaren 2ko 630/2013 Legearen 10.5 artikuluak (oinarrizko legedia da ingurumena babesteko, Konstituzioaren 149.1.23 artikuluak xedatutakoaren arabera, eta azken xedapeneko lehenengoan baiesten du errege dekretuak berak) honako hau dio: “ehiza eta arrantza erabili ahalko dira katalogoko espezieak kontrolatzeko, kudeatzeko edo desagerrarazteko, baldin eta abenduaren 13ko 42/2007 Legea indarrean sartu baino lehen bazeuden. Dena den, helburu hori ehiza eta arrantzako arau tresnetan jasota egon beharko da, eta data horren aurretik espezieek okupatutako banaketa eremura mugatuko da».
Azaldutako guztia ikusita, ondorioztatzen da Lurralde Historikoak badaukala eskumena ur kontinentaleko arrainen aprobetxamenduaren araubidea garatzeko.
Beste alde batetik, Diputatuen Kontseiluaren martxoaren 30eko 40/1999 Foru Dekretuaren bidez Arabako Foru Administrazioaren Aholku Batzordea sortu zen. Dekretu horren 3.1.b artikuluan ezartzen denez, Aholku Batzordeak nahitaezko irizpena eman beharko du Lurralde Historikoaren eskumen esklusibokoak diren gaiak arautzeko foru arauak edo autonomia erkidegoko legeak betearazteko ematen diren arau xedapenen proiektuei buruz, arau garapena Lurralde Historikoaren eskumenekoa izanez gero.
Horrenbestez, arlo honetan Autonomia Erkidegoko legeak araudiz garatzeko eskumena Lurralde Historikoak daukanez gero, erregelamenduak egiteko ahala ere Arabako Foru Aldundiak dauka eta, hortaz, Aholku Batzordeak irizpena eman behar du nahitaez.
BIGARRENA.- Proiektuko arauaren alderdi formalak.
a) Araugintzako gaikuntza eta eskumen organikoa.
Lurralde Historikoetako Legearen 7.b.3 artikuluak dio ur kontinentaleko arrainak aprobetxatzeko araubideari dagokionez, lurralde historikoei dagokiela erakunde komunek ematen dituzten arauak garatzea eta betearaztea. 8.2 artikuluari jarraikiz, ordea, arauak garatzeko eta erregelamenduak egiteko ahala dute, Aldundian nori dagokion erregelamendua egitea azaldu gabe. Horrez gain, arlo honetan ez da arauak garatzeko ahalik erabili erregelamendua egitea nori dagokion zehatze aldera.
Proposamena izapidetzeari dagokionez, organo eskudunak egin du, hain zuzen ere, Arabako Foru Aldundiko Nekazaritza Sailak, Arabako Foru Aldundiaren sailen egitura 2023-2027 legegintzaldirako zehazten duen diputatu nagusiaren ekainaren 30eko 152/2023 Legearen arabera, ekainaren 28ko 78/2024 Foru Dekretuaren bidez aldatutakoa. Nekazaritza Sailaren Egitura Organiko eta Funtzionala onesten duen Diputatu Kontseiluaren otsailaren 9ko 14/2016 Foru Dekretuaren 14.2 artikuluan ezartzen duena antzekoa izanik, eta lehen aipatutako 78/2024 Foru Dekretuaren artikulu bakarraren laugarren apartatua aplikatuz, gaur egun Nekazaritza Sailaren Mendi Zerbitzuari esleitzen zaizkio, Ehiza eta Arrantza Atalaren bidez, ehizan eta arrantzan egiteko debekuei buruzko agindu orokorrak eta haien araudi osagarria aztertzea eta proposatzea, sail horren eskumeneko gaietan.
Proiektua onesteko eskumen organikoari dagokionez, Arabako Foru Aldundiaren Gobernuari, Antolaketari eta Araubide Juridikoari buruzko martxoaren 15eko 10/2023 Foru Arauak erregelamendua egiteko ahala ematen die foru diputatuei honako modu honetan: «Foru diputatuei dagokie: 11. Saileko gai propioetan ahalmen arautzailea erabiltzea, indarrean dagoen legediak berariaz horretarako gaitu duen kasuetan». Horren ildotik, irizpen honen II. apartatuan ondorioztatzen den bezala, Euskadiko natura-ondarea kontserbatzeari buruzko azaroaren 25eko 9/2021 Legearen 77. artikuluan aipatzen da foru aginduak onetsiko direla ehizatzeko eta arrantzatzeko debekualdiak ezartzeko. 
Ondorioz, foru agindua xedapen egokia da arlo honetako erregelamenduak egiteko ahala baliatzeko; horregatik, foru agindua onesteko eskumena Nekazaritza Saileko foru diputatuak dauka.
Proiektuaren atarikoak arauketa onaren printzipioetara egokitzen dela justifikatzen du, Administrazio Publikoen Administrazio Prozedura Erkidearen urriaren 1eko 39/2015 Legean eta Foru Gobernu Kontseiluaren 6/2023 Foru Dekretuaren 3. artikuluan xedatutakoari jarraikiz. 
b) Prozedura.
Oro har, proiektua prestatzean Foru Gobernu Kontseiluaren otsailaren 28ko 6/2023 Foru Dekretuan ezarritako prozedura aplikatu da.
Proiektu hau presako prozeduraren bidez izapidetzen ari da, prozedura abiarazi duen ebazpenean ezartzen den bezala (437/2025 Foru Agindua, abenduaren 18koa). Diputatu nagusiak prozedura hori berretsi du 2026ko urtarrilaren 14ko idazki baten bidez.
Aurretiazko kontsulta publikoaren izapidea dela eta, ekimen honetan ez dago halakorik egin beharrik, presako prozeduraren bidez izapidetzen ari delako eta hala jasotzen duelako 437/2025 Foru Aginduak, otsailaren 28ko 6/2023 Foru Dekretuaren 22. artikuluaren 3. apartatuan ezartzen denari jarraikiz. 
Entzunaldi izapidearen eta informazio publikoaren emaitzei buruzko memorian adierazten denez, 2026ko urtarrilaren 7an, Foru Aldundiaren webgunean, herritarren parte hartzea arauen elaborazioa atalean, foru aginduaren proiektuaren entzunaldi izapidea eta informazio publikoa argitaratu ziren, eta entzunaldi izapidearen eta informazio publikoaren emaitzei buruzko txostenean honako hau adierazi zen: «ez da inolako ekarpenik aurkeztu, ez eta eragozpenik ere aipatutako foru aginduaren proiektua izapidetzeko bidezkotasunari buruz, eta ez da erregistratu arau xedapena idazteko baloratu beharreko proposamen edo oharrik». Beste alde batetik, 2025eko azaroaren 19an, Arabako Arrantza Kontinentalaren Lurralde Kontseilua bildu da. Bertan arrantza kontinentalaren arloko erakunde publikoen eta sektore pribatuko elkarteen ordezkariak aritzen dira. Bilkura horretan 2026-2027 aldiko araudiaren proiektu honen berri eman da eta horretaz aritu dira.
Proiektuak generoaren arabera edukiko duen eraginari buruzko txostena egin du hura sustatu duen sailak. Berdintasun Zerbitzuak zenbait ohar bildu ditu txosten batean generoaren araberako eraginaren ebaluazioa egiaztatzeko. 
Azkenik, proiektua ez da sartu 2026. urteko araugintza planean. Dena den, 6/2023 Foru Dekretuaren 4. artikuluko 3. apartatuak xedatutakoaren arabera  («Organo eskudunak Urteko Araugintza Planean agertzen ez den arau proposamen bat sustatzen badu, xedapena egiteko prozedurari hasiera emateko ebazpenean justifikatu beharko da erregulazio horren premia edo beharra»), prozedura hasteko foru aginduan justifikatzen da ezinbestekoa dela arautzea.
HIRUGARRENA.- PROIEKTUAREN DESKRIBAPENA
Foru aginduaren proiektuaren xedea da Arabako Lurralde Historikoan 2026-2027 aldian arrantza kontinentalean aritzeko araudia ezartzea. Araudiaren testu osoa eranskin batean bildu da. Bertan zenbait aldaketa, funtsezkoak ez direnak, egin dira 2025-2026 aldian jarduera horretan aplikatu den araudian.
Proiektuaren arabera, aginduak osagai hauek dauzka: azalpen atala eta artikulu bakarra; artikulu horretan Arabako Lurralde Historikoko arrantza kontinentalaren aprobetxamenduaren 2026-2027 aldirako araudia onesten da (araudiaren testu osoa foru aginduaren eranskinean dago). Gainera, xedapen indargabetzailearen bidez foru aginduan ezartzen denaren aurka dauden maila bereko eta beheragoko mailako xedapen guztiak indargabetzen dira. Azken xedapenetako lehenengoan ezartzen da foru agindua indarrean egongo dela arrantza kontinentalaren aprobetxamenduaren 2027-2028 aldiko araudia ezartzen duen foru agindua indarrean sartu arte. Azkenik, foru agindua ALHAOn argitaratu eta hurrengo egunean jarriko da indarrean.
Eranskinaren artikuluetan honako hauek ezartzen dira: zer espezie arrantzatu daitezkeen, espezie bakoitzeko zenbat arrain harrapatu daitezkeen, harrapatzen diren arrainak zer neurritakoak izan behar diren, zer tresna, elementu osagarri, amuak eta beita erabil daitezkeen arrantzan egiteko (bai salmonidoak, bai ziprinidoak).
Halaber, exotiko inbaditzailetzat jotzen diren arrain eta krustazeo espezieak kontrolatzeko, kudeatzeko eta errotik kentzeko metodotzat jotzen du arrantza, 630/2013 Errege Dekretuan barne hartuz 42/2017 Legea indarrean sartu aurretik Arabako Lurralde Historikoan sartu zirenak. Bestalde, 630/2013 Errege Dekretu horri buruzko berariazko neurriak ezartzen ditu.
Era berean, hauek jasotzen ditu: arrantza egiteko beharrezko agiriak, arrain fauna babesteko neurriak, “Kirol Eremua” ezartzea, debekatutako tarteen muga, komertzializatzea debekatuta dagoen espezieak, baimenak lortzea, harrapaketen partea betetzea, ontzitik arrantzatzea eta desgaitasuna duten pertsonentzako lehentasunezko arrantza eremuen kokapena.
Azkenean, I. eranskinean arro hidrografikoan arrantzarako diren tarteak zehazten dira, II. eranskinean amuarraina arrantzatzeko barrutiak eta III. eranskinean karramarro gorria eta karramarro seinaleduna kontrolatzeko eta deuseztatzeko tarteak.
Arrantzatzeko aldiak eta ordutegiak eguneratzeaz gain, hona hemen aldaketarik aipagarrienak:
· Amuarrainaren arrantza-barrutietan harrapatzen diren espezie exotiko inbaditzaileen indibiduoak nahitaez hil beharko dira (6. art.).
· Ibaietan arrantzatzeko lizentzia zorro digitalean eraman ahalko da, eta amuarrainaren barrutirako baimenaren titularrak adingabe baten laguntza izan dezake, zeinek titularraren baimena aprobetxatu ahalko baitu. Kasu honetan, adina 14 urtetik 16 urtera igo da (9. art.).
· Amuarrainak harrapatzen direnean salabardoa erabiliko da nahitaez, nagusiki, gomazkoa (10. art..)
· Salmonidoen kirol eszenatoki berri bat sartu da Omecillo ibaian kirol lehiaketa ofizialak egiteko eta arrantza sustatu eta erakusten duten jardueretarako. Gainera, erakunde antolatzaileei baldintza berri bat jarri zaie lehiaketa eta jarduera horietan aritzeko: Arabako Foru Aldundiko zerbitzu eskudunak baimen espresua eman beharko du, urteko funtzionamendu plana egin eta aurkeztu beharko dute Arabako Foru Aldundiak onesteko eta zerbitzu eskudunari urteko funtzionamendu txostena bidaliko diote. Era berean, debekatuta dago salmonidoen kirol eszenatokian arrantzatzea ekitaldiak programatuta dauden egunez kanpo (13. art.).
Bestalde, espedientean txosten tekniko bat ageri da arrazoitzeko zergatik onetsi nahi den arauketak bermatzen duen kontserbazioa eta espezie baimenduen sustapena ekitaldi honetan, Natura Ondareari eta Biodibertsitateari buruzko abenduaren 13ko 42/2007 Legearen 65. artikuluak eta Euskadiko natura-ondarearen kontserbazioari buruzko azaroaren 25eko 9/2021 Legearen 77. artikuluak xedatzen dutenaren arabera.
LAUGARRENA.- PROIEKTUAREN EDUKIA AZTERTZEA
Azalpen zatiari dagokionez, honako hau ikus daiteke:
· «Kontuan hartuta arrantza kontinentala…» hasten den idatz-zati bera bitan sartu da: 9.ean eta 14.ean.
· 10. idatz-zatian azaltzen den egiteko prozeduraren hasierari buruzko aipamena ez da bidezkoa. Honako hau dio: «Kontuan hartuta onetsi nahi den foru agindua, zeina egiteko prozedura txosten honekin hasten baita…». 
Natura Ondareari eta Biodibertsitateari buruzko abenduaren 13ko 42/2007 Legeak, zeina oinarrizkoa baita haren 1. artikuluaren eta azken xedapenetako bigarrenaren arabera, honako hau ezartzen du 65. artikuluan: «ehizatu eta ur kontinentaletan arrantzatu ahal izango diren espezieak autonomia erkidegoek zehazten dituztenak bakarrik izango dira, eta deklarazio horrek inola ere ezingo die eragin Babes Bereziko Espezieen Zerrendan sartutako espezieei edo Europar Batasunak debekatutakoei».
Eta hau gaineratzen du: “Nolanahi ere, ehiza eta arrantza kontinentala arautzean, bermatu egingo da jarduera horietarako baimenduta dauden espezieak kontserbatzea eta sustatzea; xede horietarako, autonomia-erkidegoek zehaztu egingo dute zein lursail eta uretan ehizatu eta arrantzatu ahal izango den eta zein egunetan izango den haizu espezie bakoitzarentzat”.
Bidenabar, Espezie Exotiko Inbaditzaileen Espainiako Katalogoa arautzeko abuztuaren 2ko 630/2013 Errege Dekretuaren 10.5 artikuluaren arabera, proiektuan espezie exotiko inbaditzaile gisa sailkatutako arrain eta krustazeo espezieak kontrolatu, kudeatu eta desagerrarazteko metodo gisa ageri da arrantza, 630/2013 Errege Dekretuan jasotakoak eta 42/2007 Legea indarrean sartu aurretik iritsi zirenak Arabako Lurralde Historikora.
Aztergai den proiektuak betetzen du lurralde historikoek onetsi behar duten urteko araudia arrainen aprobetxamenduak arautzeko ur kontinentaletan; jarduerak egiteko ur-tarteak definitzen baititu, bai eta espezie bakoitzerako data baliodunak eta arrantzan jarduteko harrapatze-modalitateak eta -metodoak ere. 
Eranskinaren 13. artikuluko kirol eszenatokiak arautzeari dagokionez, Nekazaritzako Idazkaritza Teknikoak eskumenaren analisiari eta bidezkotasun juridikoari buruzko txostena bidali du, Kontsulta Batzorde honek eskatu ostean, eta honako ondorio hauek atera ditu:
«1) Arabako Foru Aldundiak eskumena du, arrantzari buruzko urteko aginduan, «kirol eszenatokien» berariazko araubidea arautzeko eta arrantza- eta kontserbazio-baldintzak zehazteko tarte jakinetan egiten diren ekitaldietarako, arrantza kontinentalaren eskumenen babesean eta 9/2021 Legeak ematen duen gaikuntzaren arabera.
2) Arauketa mugatua izango da kirol antolamenduaren berezko esparrua ez gainditzeko: kirol federatuaren lehiaketa ofizialen kalifikazioa eta baimena kirol federazioei dagokie (2/2023 Legea). Foruko esku-hartzea mugatuko da ekitaldian zer tarte erabil daitekeen zehaztera eta arrantzako/ingurumeneko baldintzak definitzera.
3) 13. artikuluan aurrez ikusten den baimena bidezkoa da erreserbaren/esklusibotasunaren eta ingurumen-babesaren efektuak direla eta, baina zehaztu behar dira organo eskuduna, nagusiki araututa dagoen izaera, baldintzak, prozedura, ebazpen epea eta administrazio isiltasunaren araubidea».
Txostenak zenbait proposamen ditu proiektuaren 13. artikulua aldatzeko:
· Zehaztea zer informazio izan behar duen urteko funtzionamendu planak, izapidetzeko prozedura (ekitaldia lehiaketa ofiziala denean, federazioak baimena emateari buruzko frogagiria erantsi beharko da edo eskola kirolaren kasuan, foru organo eskudunarena), ebazteko gehieneko epea eta baimenaren gutxieneko edukia.
· Espreski zehaztea baimenaren isiltasun ezeslea.
· Definitzea ebazteko organo eskuduna, instrukzioa eta proposamena Mendi Zerbitzuari/Ehiza eta Arrantza Atalari dagokiola aurreikusiz, foruko antolaketa araubidearekin bat etorriz, barneko eskuordetzeak gorabehera.
· Eskumena babesteko klausula bat gehitzea honako hitzez hitzeko honekin: “Artikulu honetan aurrez ikusten den baimena kirol eszenatokia erabiltzeko eta arrantza jarduera garatzeko baino ez da, hemen ezartzen diren eskakizunen eta baldintzen baitan,  jarduera fisikoari eta kirolari buruzko araudiak eskatzen dituen kirol baimenen eta jabari publiko hidraulikoaren gaineko baimenen edo bestelako tituluen eta dagozkion beste batzuen kalterik gabe».
Aztertutako proposamenak ez du ibaietako arrantzari buruzko araudiak babesten duen ondasun juridikoarekin konexiorik ez duen edo desegokia den betebeharrik edo betetze araurik, baldin eta txostenean lehen aipatu diren aldaketak egiten badira.
IV.  ONDORIOA
Bidezkoa da idazketa akatsak zuzentzea azalpen zatian proiektuaren edukia aztertzen duen atalak azaldutakoaren ildotik eta eranskinaren 13. artikuluko idazketa aldatzea Nekazaritzako Idazkaritza Teknikoak eskumenaren analisiari eta bidezkotasun juridikoari buruzko txostenean azaldu duen bezala.

